La bella indormentada

La bella indormentada (franzes: La Belle au bois dormant, todesch: Dornröschen), cognossud ancasì coma La bella indormentada ind el bosch o La bella ind el bosch indormentad, a l’è un cunt de fade che el parla de una prenzipessa instriada de una fada cativa e constreccia a dormì per 100 agn inanz de vesser dessedada de un bell prenzep. Una fada bona – che la gh’ha tema che la prenzipessa la se stremissa a dessedàss solla sollenta despœu insì tant temp – la manda a dormì con la magia tucc i vabitant del bosch e del palazz regal per tegnìgh compagnia a la prenzipessa e fàj dessedà insema a lee.

La version pussee veggia de quell cunt chì la se trœuva ind el Perceforest, un’œuvra franzesa in prœusa scrivuda intra el 1330 e el 1344. Un’oltra version l’è quella del scriccior napoletan Giambattista Basile, che l’ha intitolada Sol, Luna e Talia e l’ha publegada ind el sò Pentamerone intra el 1634 e el 1636. L’è pœu staita tolta su de nœuv del Charles Perrault che l’ha missa sgiò ind el sò Histoires ou contes du temps passé ind el 1697.

 Trama 
La sinoss de chì adree l’è impientada sora el cunt del Perrault, che l’è screit in dò part. Un quaj folclorista el cred che a l’inizzi quelle dò part chì fudessen duu cunt spartid – insì coma i inn ancamò adess ind la version di fradei Grimm – che inn stait sgiontad insema suzzessivament del Basile e pœu anca del Perrault.Maria Tatar, The Annotated Classic Fairy Tales, 2002:96, 

Al batezz de la fiolina de un rè e de una resgina ghe ven invidad set fade bone per fàgh de guidazze a la prenzipessina e per insubìgh di cadò. I set fade se seten sgiò al disnaron ch’inn dree a fà a palazz, e a ognavuna de lore ghe ven dait una scatolina dora che la gh’ha dent dei usadei dor zornid con di preje prezziose. De lì adree, un’oltra fada la ven prest a voltra: a l’è una veggia foldona che la s’era ingnalada in cà per 50 agn e de la qual tucc i s’eren desmentegad. Impunemanca, anca a questa veggia fada ghe ven dait una cadrega per setàss sgiò al tavolon per disnà insema ai oltre. L’è però minga insì contenta, e la taca subet a barbotà di menazze a bassa vos. La fada quella di set la vodiss e – per pagura che la fada cativa la vœula nœusegh a la prenzipessina – la se scond dedree de di tende.

Ses di fade invidade ghe ofrissen a la prenzipessina di cadò spezziai: bellezza, arguzzia, grazzia, danza, canzon e talent musegal. La fada quella di vot – ancamò inrabida per vesser minga staita invidada – la ghe fa su un’instriadura a la prenzipessina cont el dìgh che un dì la se sbusarà un did cont el ferr de una bicoca e la creparà de conseguenza. A ven la vœulta de la fada quella di set, che la prœuva a desfà l’instriadura de la fada prezzedenta, ma riessendegh però nomà in part. Inscambi de tirà propri la stringa, la prenzipessa la se indormentarà e basta per un period de zent agn, e la vegnarà dessedada del fiœul de un rè.

Per provà a salvà la fiolina de un destin insì fosch, el rè l’ordena che tute i bicoche vegnen brusade su o sequestrade. Ghe passa quindes o sedes agn e, un bell dì, quand che el rè e la resgina inn minga a palazz, la prenzipessa l’è dree a indà in sgir per la cort quand che l’incontra una veggia – provabilment la fada cativa strasvestida – adree a cusì propri cont una bicoca. La prenzipessa – che l’ha mai vedud un arnes compagn – la ghe domanda se la pœul dovràll. L’instriadura la ven donca missa in opra quand che la prenzipessa la se sponsg el did con la verga, e la se indormenta profondament in su l’at. La veggia la taca a vosà e un quajvun el prœuva a dessedà la prenzipessa, senza però riessìgh. La ven menada ind la camara pussee bella del castell e missa a possà in su un lecc cont i ninzœui recamad con di fii de or e arsgent. La fada quella di set – quella bona – la riva in su una carroccia menada inanz de di dragh, e la capiss subet che la prenzipessa la gh’havarà pagura a dessedàss tuta solla; donca, la dezzid de mandà tucc a dormì, condemanch el rè e la resgina. El rè e la resgina ghe dann un basin a la fiœula e lassen el castell, insì de desturbà pu quii che dorma. La fada la fa una magia e ghe compariss un frach de arbor, rovede e spine per quatà el castell e protesgel del mond de de fœura.

Ghe passa una zentenera de agn, e un prenzep de un’oltra fameja regal el trœuva el castell scondud intanta che l’è dree a cazzà ind i bosch. I sò servidor ghe cunten su la storia de quell castell lì, e un vegg el ghe despoltia che lilinsì a gh’è una bella prenzipessa, constreccia a dormì per zent agn infina a quand el fiœul de un rè el vegna minga a dessedàlla. El prenzep el vœul propri indà a cognosser questa prenzipessa insì misteriosa, e tucc i arbor, rovede e spine se meten de banda per magia per lassàll passà. A la fenitiva, el riva ind la camara indova ghe dorma denter la prenzipessa: a l’è insì bella che lu el feniss sgiò a sgenoggion per el s’cess causad de la veduda. A se scassa l’instriadura e la prenzipessa la se desseda e la dœuggia el prenzep con duu œugg dolz dolzent che somejen fait de mel. I parlen insema per un bell poo e, intratanta, i vabitant del castell se desseden anca lor e tornen a fà i sò mester. A la fenitiva, el prenzep e la prenzipessa se mariden ind la capella del castell.

Despœu el mariozz, el prenzep el seguta a vegnì a trovà la Bella indormenta per quatr’agn, e i duu gh’hann anca di fiœui insema. Tamen, a la mojer el ghe fa nò cognosser i sœu, desgià che la mader sova de lu la ven sgiò de una fameja de orch maja-bagaj. Quand che el pader el mœur, el prenzep el deventa rè e el se tra adree a viver insema a lu anca la sò sposa e i duu fiolit: una tosa de quantr’agn de nom Aurora e un mas’c de tri ciamad Dì.

Un bell dì, el sgioven rè el gh’ha de indà in guerra contra un regn ai siront del sò ream; el ghe da la resgenza a sò mader e la lassa a ministrà tuscoss e a incuràss de la sò fameja. Adree a la partenza del sò s’cet, la veggia orchessa la fà menà la nœura via ind una baitina in mez ai bosch e la ghe comanda al cœugh de cusinàgh l’Aurora per zena. El cœugh – che el vœul nò copà la tosa – el ghe prepara un berin ch’el scœud assee la fam de la veggia resgina. L’orchessa pœu la ghe comanda de dàgh de majà el Dì, ma el cœugh el ghe prepara nomà un cavrin. Pœu la vœul anca la Bella indormentada, e el cœugh inscambi el ghe da un zerv. Tamen, la resgina la descovriss de tute i manere la rasgia del cœugh e la prepara una vasca ind el cortil piena de bisse e serpent. El rè, però, el torna indree e la veggia orchessa – catada in castegna – la se sbat per la vergogna denter ind la vasca piena de bisse, che la tracagnen su cont ingordisia. Adree al fatazz, el rè, la sgiovena resgina e i sò fiolit viven per semper feliz e content.

 Referenze 

 Olter proget 

Bella indormenta